送王君弼寺丞出守臨邛
作者：李流謙
朝代：宋

paragraphs: 昔人帝城願一入，君今翩翩去何亟。
向來一念君親同，夜夢倚門人髮白。
人生適意富貴齊，况是求歸真得歸。
江風飽帆不可挽，恰恰春好花濃時。
君於文字識源委，筆勢逼人殊亹亹。
每來握臂相與言，我屢點頭興嘆喟。
三年厭踏東華塵，聽鷄走馬常踆踆。
黑頭使君豈不貴，腰間見綬我亦驚。
蜀吳相望八千里，到家遥想慈顔喜。
上堂跪觴下堂拜，應有輝光照庭戺。
白鶴勝峰記昔游，醉墨淋漓在上頭。
君行有暇試尋覓，不知已掃黄泥不。